נועם ויסמן

נועם ויסמן (נולד ב-17 באוקטובר 1963) הוא משורר ופילוסוף ישראלי.

ויסמן שימש כמרצה לפילוסופיה באוניברסיטת בן-גוריון בנגב ובשלוחת האוניברסיטה באילת. נושא עיסוקו המחקרי הוא בעיית הסובייקט והמענה לה בפילוסופיה הדיאלוגית. ויסמן פרסם 3 ספרי פילוסופיה ו-13 ספרי שירה.

== ביוגרפיה ==
ויסמן נולד וגדל ברמת אביב. אביו, דוד ויסמן היה צייר<ref></ref> ואימו, רבקה, הייתה אחות במחלקת פגים. ויסמן למד בתיכון אליאנס תל אביב. את שירותו הצבאי עשה ביחידה 8200 של חיל המודיעין. בשנת 1986, עם שחרורו משירות הקבע, החל ללמוד פיזיקה ופילוסופיה לתואר ראשון באוניברסיטה העברית בירושלים. כעבור שנה המשיך בלימודי רפואה ופילוסופיה בתוכנית למצטיינים באוניברסיטת תל אביב, ובשנת 1991 סיים במקביל שני תוארי BA נפרדים ברפואה ובפילוסופיה. מתוך עניין בחר ויסמן להתמקד בתחום הפילוסופיה. במסגרת לימודי התואר השני באוניברסיטה העברית כתב את עבודת המחקר "מושגי הכללי והפרטי כפי שהם מתבטאים ב'היש והאין' של סרטר", בהנחייתו של פרופ' מנחם ברינקר. את הדוקטורט, אותו קיבל בשנת 2010, עשה באוניברסיטת בן-גוריון בנגב, בהנחייתו של פרופ' אברהם מנסבך. נושא המחקר היה "בעיית הסובייקט: ניטשה, סרטר ובובר"<ref></ref>.

בנוסף להשכלתו הפורמלית, ויסמן הוא בעל ידע נרחב באסטרונומיה ובמוזיקה קלאסית. בשנת 1996 עבר עם משפחתו להתגורר בנגב והקים מצפה כוכבים ביישוב עזוז, שבו העביר עד שנת 2007, סיורים, הרצאות והדרכות בנושא אסטרונומיה, בין השאר לתלמידי המחלקה למדעי כדור הארץ והסביבה של אוניברסיטת בן-גוריון. במקביל, שימש בשנים אלו כמבקר מוזיקה בעיתון דבר, והנחה ערבי האזנה מודרכים למוזיקה קלאסית בגני עומר, אותם הפיקה רות הילמן, מנהלת הקונסרבטוריון העירוני באר שבע. בהמשך עבר להתגורר בכרכור. משם המשיך בעיסוקו כמרצה לאסטרונומיה במצפה הכוכבים טכנודע חדרה<ref>עופרית וינברגר, מנהלת פרויקטים טכנודע, מסעות במערכת השמש – הרצאות בליווי תצפית מאת ד"ר נועם ויסמן, נובמבר 2011</ref>, במקביל להרצאותיו בפילוסופיה ובמוזיקה במוסדות תרבות שונים, ביניהם בית אריאלה ומכון גתה<ref></ref>.

== חיים אישיים ==
ויסמן הוא אב לשתי בנות: שחר - סטודנטית לווטרינריה, ומיה - מתכנתת הייטק. מתגורר בחדרה.

== מחקריו ==
מחקריו של ויסמן עוסקים בפילוסופיה דיאלוגית. נקודת המוצא שלהם היא בעיית הסובייקט – בעיה פילוסופית מרכזית, שליבה הוא הפיכת הסובייקט לאובייקט או איונו (שלילתו). שני מושגים בסיסיים בהגותו של ויסמן הם: המושג א-רציונליות – הנמצא מחוץ לתחום התבונה אך לא בניגוד לשיפוטה, מנגד למושג האי-רציונליות – העומד בסתירה לשיפוט התבונה.

עבודת המחקר של ויסמן "בעיית הסובייקט: ניטשה, סרטר ובובר" סוללת את הדרך אל הסובייקט, שהוא ה'אני קיים' של הקוגיטו הקרטזיאני וסוקרת את הבעיה בפילוסופיה החדשה, בדגש על ניטשה וסרטר, שלטענת המחקר סותרים את לב שיטותיהם שלהם עקב אי-רציונליות או רציונליות חד-צדדית. המחקר טוען כי הפתרון הוא באספקט הא-רציונלי, וקובע את צירו בפילוסופיית הזיקה של בובר.

== ספריו והגותו הפילוסופית ==
=== מיהו האדם ===
בספר "מיהו האדם"<ref></ref> (הוצאת הקיבוץ המאוחד, תשע"ה 2015) מדגיש ויסמן כי השאלה הפילוסופית היסודית היא מיהו האדם ולא מהו האדם – כניסוחו של קאנט. שאלה זו, היוצאת מתוך השקפה דיאלוגית, מחדדת את הצורך בהצגת האדם כסובייקט תחת הפיכתו לאובייקט או איוּנו. חלקו הראשון של הספר הוא עיון ביקורתי בהתפתחות ראיית האדם בפילוסופיה המודרנית, בדגש על בעיית הסובייקט בהגותם של ניטשה וסרטר. חלקו השני בוחן את הפתרון שמציעה הפילוסופיה הדיאלוגית, במיוחד בגרסתו של בובר. חלקו השלישי של הספר עוסק בהשלכות החברתיות ובביטוי האמנותי של השאלה המוצבת בכותרת הספר – מיהו האדם.

=== האמת: הקיום הדיאלוגי ===
"האמת: הקיום הדיאלוגי"<ref></ref> (הוצאת עולם חדש, תשע"ח 2018) הוא מניפסט של הקיום הדיאלוגי בהגות שרואה את הפילוסופיה כקרובה ביותר לחיים. המניפסט טוען כנגד הספקנות והפוסטמודרניזם – כי יש אמת. אמת זו חלקה מעבר לגבולות הכרתנו, וליבה מתגלה לנו דווקא באופן א-רציונלי, אך לא אי-רציונלי. זוהי פילוסופיה שרואה את האדם עקרונית וקיומית, הן כישות דיאלוגית והן כסובייקט, כנושא ולא כמושא – "מי" ולא "מה". האדם הוא בעל חירות ואחריות של סובייקט, שמתוכן הוא בוחר את סוג הדיאלוג שהוא מקיים עם הזולת ועם העולם, כל זאת מתוך זיהוי העולם מיסודו כרוח וכהוויה אימננטית.

=== חילוניות דיאלוגית ===
בספר "חילוניות דיאלוגית"<ref></ref> (הוצאת נצר, תשפ"ד 2024) מחיל ויסמן את הגותו הדיאלוגית על החילוניות ומבהיר מדוע רק היא יכולה לממשה בשלמותה. הטענה העומדת בבסיס הספר היא כי החילוניות הדיאלוגית היא הרוחניות השלמה, זאת משום היות האדם ביסודו סובייקט בעל חירות וישות דיאלוגית המכוננת את זהותו, יחד עם כך שהעולם הוא רוח אימננטית שהגשמי הוא התגשמותה. הנוסחאות הפיזיקליות והמתמטיקה, בהיותן ישויות מנטליות, מאששות זאת במובלע או במפורש. הספר עומד על ההשלכות האתיות והחברתיות של האמת הדיאלוגית, לרבות בתרבות ובאמנות.

== יצירתו הספרותית ==
ויסמן פרסם 13 ספרי שירה. בשיריו הוא מרבה לשלב מנושאי הגותו ורעיונותיו הדיאלוגיים, בין השאר, באשר למושגי האמת, החירות והאהבה.

שירתו כתובה בז'אנרים שונים. אחד הבולטים בהם הוא הסונטה. ספר שיריו כליל הכלילים<ref></ref> (אבן חושן, 2011) הוא יצירה הכוללת 14 כלילי סונטות, שכל אחד מהם הוא כליל סונטות הירואי, ובסך הכול 210 סונטות.

ספר שיריו כֵּן<ref></ref> (עתון 77, 2021) הוא שירת-תודעה המתמשכת ברצף על פני 36 עמודים, ללא פסקאות וללא סימני פיסוק. שירה זו נובעת מזרם התודעה הספרותי אך מתייחדת ממנו בליריות ובמאפייני שירה צורניים ומוזיקליים.

=== ספרי שיריו ===
* מיתרי נייר, הוצאת גוונים, 1998
* סונטות, פואמות ושירי אהבה, הוצאת כרמל, 2004
* כליל הכלילים, הוצאת אבן חושן, 2011
* אהבת עולם, הוצאת עיתון 77, 2012
* ואל הים תשוב, הוצאת עיתון 77, 2013
* בזרם הכמיהה ישנן אדוות של חסד – סונטות מן העיזבון, הוצאת עיתון 77, 2014
* הצליל השקט ביותר בעולם, הוצאת עיתון 77, 2016
* רמז<ref></ref>, הוצאת עיתון 77, 2017
* צלילות<ref></ref>, הוצאת עיתון 77, 2018
* צ'לו עם כנפי פרפר<ref></ref>, הוצאת עיתון 77, 2019
* פיוט<ref></ref>, הוצאת עיתון 77, 2020
* כן, הוצאת עיתון 77, 2021
* אור עדין, הוצאת עיתון 77, 2022

יצירותיו של ויסמן פורסמו בבמות שונות, ביניהן: כתב העת מאזנים, כתב העת לספרות ולתרבות עתון 77<ref></ref>, כתב העת עכשיו, כתב עת לשירה קפל<ref></ref>, כתב העת בגלל, ביטאון שירה<ref></ref>, כתב העת בין סגול ובין תכלת, הארץ, ישראל היום<ref></ref>, האנתולוגיה העולם של אתמול<ref></ref>, אתר ליריקה<ref></ref>, האתר של נילי דגן, אנתולוגיה מקוונת לשירה עברית<ref></ref>.

== לקריאה נוספת ==
* מיה סלע ויובל אביבי, [https://omny.fm/shows/under-cover/cbd33d78-5e0e-4361-a99a-b12300cd6847 לקראת חילוניות דיאלוגית חדשה], ריאיון עם ד"ר נועם ויסמן על ספרו חילוניות דיאלוגית, כאן 11, מה שכרוך, 28 בפברואר 2024
* ד"ר אריאל אוקסהורן, [https://www.israelhayom.co.il/article/327379 רקמה אנושית אחת], על הספר מיהו האדם מאת ד"ר נועם ויסמן, ישראל היום, 6 בנובמבר 2015
* 
* [https://www.nillydagan.com/סופ-ש-שירה-57-25-12-2014/1441-נועם-וייסמן שירים מתוך בזרם הכמיהה ישנן אדוות של חסד] מאת נועם ויסמן, האתר של נילי דגן, 25 בדצמבר 2014
* נורית ויסמן, [https://nuritha.co.il/en/node/21607 על הספר כליל הכלילים] מאת נועם ויסמן, באתר נוריתה, 16 ביולי 2013
* עמית ישראלי-גלעד, [https://iton77.com/נועם-ויסמן-אור-עדין/ על הספר אור עדין] מאת נועם ויסמן, באתר עיתון 77, 10 באוגוסט 2022

== קישורים חיצוניים ==

* [https://www.nli.org.il/he/search?projectName=NLI#&q=any,contains,נועם%20ויסמן&bulkSize=30&index=0&sort=rank&t=allresults&mode=basic רשימת הפרסומים של נועם ויסמן] בקטלוג הספרייה הלאומית
* [https://library.osu.edu/projects/hebrew-lexicon/02547.php נועם ויסמן] בלקסיקון הספרות העברית החדשה
* [https://simania.co.il/authorDetails.php?itemId=25770 ספריו של נועם ויסמן] באתר סימנייה

== הערות שוליים ==

2024 04
קטגוריה:פילוסופים ישראלים
קטגוריה:משוררים ישראלים
קטגוריה:בוגרי תיכון אליאנס (תל אביב)
קטגוריה:בעלי תואר דוקטור מאוניברסיטת בן-גוריון בנגב